Likumprojekts

**Grozījums Kredītiestāžu likumā**

Izdarīt Kredītiestāžu likumā (Latvijas Republikas Saeimas un Ministru Kabineta Ziņotājs, 1995, 23. nr.; 1996, 9., 14., 23. nr.; 1997, 23. nr.; 1998, 13. nr.; 2000, 13. nr.; 2002, 10., 23. nr.; 2003, 14. nr.; 2004, 2., 12., 23. nr.; 2005, 13., 14. nr.; 2006, 15. nr.; 2007, 7., 12. nr.; 2008, 14., 23. nr.; 2009, 6., 7., 17., 22. nr.; Latvijas Vēstnesis, 2010, 23., 51./52., 160. nr.; 2011, 4. nr.; 2012, 50., 56., 92. nr.; 2013, 61., 106., 193. nr.; 2014, 92. nr.; 2015, 29., 97., 124., 140., 248., 251. nr.; 2016, 117., 241. nr.; 2017, 152., 222. nr.; 2018, 45., 225. nr.; 2019, 52. nr.) šādu grozījumu:

Papildināt likumu ar 106.2 pantu šādā redakcijā:

"**106.2pants.** (1) Par iespējamiem un faktiskiem šā likuma, uz šā likuma pamata izdoto Finanšu un kapitāla tirgus komisijas normatīvo noteikumu, kā arī ES regulas Nr. 575/2013 un ES regulas Nr. 1286/2014 pārkāpumiem ikviens kredītiestādes darbinieks var ziņot Finanšu un kapitāla tirgus komisijai.

(2) Finanšu un kapitāla tirgus komisija izveido un uztur drošu ziņošanas sistēmu, kas ietver vismaz šādus elementus:

1) kārtību, kādā tiek saņemti ziņojumi par pārkāpumiem;

2) saskaņā ar normatīvajiem aktiem par fizisko personu datu aizsardzību – tādas personas datu aizsardzību, kura ziņo par pārkāpumu, kā arī tādas fiziskās personas datu aizsardzību, par kuru ir aizdomas, ka tā izdarījusi pārkāpumu;

3) noteikumus par konfidencialitātes nodrošināšanu personai, kura ziņo par pārkāpumu, izņemot gadījumu, kad šādu ziņu izpaušanu paredz Latvijas Republikas tiesību akti.

(3) Kārtību, kādā tiek ziņots par iespējamiem un faktiskiem šā likuma, uz šā likuma pamata izdoto Finanšu un kapitāla tirgus komisijas normatīvo noteikumu, kā arī ES regulas Nr. 575/2013 un ES regulas Nr. 1286/2014 pārkāpumiem, un kārtību, kādā Finanšu un kapitāla tirgus komisijā saņemtie ziņojumi tiek apstrādāti, nosaka Finanšu un kapitāla tirgus komisijas normatīvie noteikumi.

(4) Ziņošana, kuru saskaņā ar šā panta pirmo un piekto daļu veic kredītiestādes darbinieki, nav uzskatāma par līgumā un jebkurā normatīvajā aktā noteiktā informācijas izpaušanas aizlieguma pārkāpumu, un personu nevar saukt pie atbildības par šādu ziņošanu. Pret kredītiestādes darbiniekiem, kuri ziņo par kredītiestādē izdarītajiem pārkāpumiem, sniegtā ziņojuma dēļ nedrīkst vērst diskriminējošas vai citas netaisnīgas darbības.

(5) Kredītiestāde izstrādā procedūru, saskaņā ar kuru tās darbinieki iekšēji var ziņot par iespējamiem vai faktiskiem šā likuma, uz šā likuma pamata izdoto Finanšu un kapitāla tirgus komisijas normatīvo noteikumu, kā arī ES regulas Nr. 575/2013 vai ES regulas Nr. 1286/2014 pārkāpumiem un kura paredz efektīva un autonoma ziņošanas kanāla izveidi, un izveido iekšējo pārkāpumu ziņošanas kanālu. Kredītiestādes izveidotajai ziņošanas sistēmai jānodrošina šā panta otrās daļas 2. un 3. punktā un ceturtajā daļā noteikto prasību ievērošana."

Finanšu ministrs

J. Reirs